Få Star Wars virtual reality på mobilen

Der er virkelig kommet gang i marketingstrompeterne inden premieren på Star Wars: The Force Awakens om to uger. Senest har Disney lanceret en interaktiv Virtual Reality-historie, der løber parallelt med The Force Awakens. Oplevelsen er bygget til Google Cardboard – et sæt VR-briller, der foldes af en papkasse – men den kan også ses helt todimensionalt på smartphones.

Historien, Jakku Spy, foregår på ørkenplaneten Jakku og du er med som hemmelig agent for oprørerne. Du befinder dig i en fuldstændig 360 graders verden, hvor du kan kigge rundt, op og ned. Historien frigives i små bidder – den første havde premiere i går – og der kommer nye hver anden dag. Det sidste afsnit frigives, naturligvis, på filmens premieredato.

Jakku Spy er lavet af Lucasfilms ILMxLAB Studio i samarbejde med Google og teleselskabet Verizon, og det ifølge en pressemeddelse kun det første spæde skridt ud i en større VR-verden for Lucasfilm og Star Wars.

“Jeg håber, at folk lader sig fordybe i denne nye lokation på måder, som de ikke engang kunne forestille sig. At opleve det i første-person, lige foran øjnene, er sjovt,” siger Rob Bredow, der er chef for New Media-afdelingen hos Lucasfilm, i pressemeddelsen.

Verizon har samtidig udgivet fire forskellige Google Cardboard-briller, der er inspireret af karakter fra filmene. Se videoen ovenfor. Jakku Spy udgives via den officielle Star Wars-app, som kan hentes til både iOS og Android. Du kan læse mere om Googles VR-teknologi, Cardboard, her.

Få Star Wars virtual reality på mobilen